Passasier se ysingwekkende video van Pta-vliegramp‘n Skermskoot uit die video. Die video volg onderaan die berig. ŉ Ysingwekkende video het aan die lig gekom van verlede week se noodlottige vliegtuigongeluk in die noorde van Pretoria. Maroela Media het by verskeie betroubare bronne die video gekry wat deur een van die passasiers geneem is kort voor die Convair 340, met 19 mense aan boord, verlede Dinsdag omstreeks 16:30 naby Montanapark neergestort het. Christo Barnard (54), ŉ pa van twee dogters en ŉ vlugingenieur van Sinoville, is op die toneel dood en die res is beseer. Drie mense wat tydens die ongeluk in die Moorddrift-melkery was, is ernstig beseer. Die ongeluk het plaasgevind kort nadat die vliegtuig by die Wonderboom-lughawe opgestyg het. Op die video kan gesien word hoe rookwolke uit die vliegtuig se linkerenjin borrel voor dit neerstort. Die vlieënier wou kort ná die opstyging terugdraai na die lughawe toe, toe dit neergestort het. Van die 19 mense aan boord was 16 passasiers en drie bemanningslede, naamlik twee vlieëniers en ŉ vlugingenieur [Barnard]. Daar was drie mense van Nederland, 14 Suid-Afrikaners en twee Australiërs aan boord. Die burgerlike lugvaartowerheid (BLO) het ŉ volskaalse ondersoek na die oorsaak van die ongeluk van stapel gestuur en het ŉ beroep op alle rolspelers en die publiek gedoen om die ondersoekspan die ruimte en tyd te gun om die oorsaak van die ongeluk behoorlik te ondersoek. ŉ Voorlopige verslag word binne 30 dae verwag.